KYK: Gedenkdiens vir gestorwe brandweermanne | Netwerk24
KYK: Gedenkdiens vir gestorwe brandweermanne
Deur Simon Sonnekus 12 September 2018 11:13
'n Gedenkdiens word Woensdagmiddag op Ellispark gehou vir die brandbestryders wat verlede week in 'n geboubrand in die Johannesburgse middestad dood is.
Drie brandbestryders is dood nadat hulle ingestuur is om 'n brand op die 23ste verdieping van die Bank of Lisbon-gebou, wat drie provinsiale regeringsdepartemente huisves, te blus.
Brandbestryders by die gedenkdiens op Ellispark. Foto: Simon Sonnekus
Hul naasbestaandes het vroeër saam met Herman Mashaba, Johannesburg se burgemeester, en nooddienspersoneel kranse voor die gebou gelê ter nagedagtenis van hul kollegas.
'n Groep nooddienswerkers het tussendeur voor die gebou betoog. Die betogers het tussen hul kollegas rondbeweeg en plakkate omhoog gehou waarop staan dat hulle 'n gevaarloon van R4 000 eis.
Hulle het so hard gesing dat mense in 'n stadium nie meer die koor wat deel van die kranslegging is, kon hoor nie.
Familielede was emosioneel en het gesukkel om plek te kry om te sit.
Stukkies van die gebou se ruite lê nog op die grond en het geknars soos mense daarop getrap het.
'n Kransleggingseremonie word gehou word vir die brandbestryders wat verlede week in 'n brand in Johannesburg dood is. Foto: Simon Sonnekus